Javaslat A TANÁCS HATÁROZATA a Fúziósenergia-fejlesztési és ITER Európai Közös Vállalkozás létrehozásáról és részére kedvezmények nyújtásáról szóló 2007/198/Euratom határozat módosításáról /* COM/2014/0459 final - 2014/0215 (NLE) */





INDOKOLÁS 1. A JAVASLAT HÁTTERE Az „ITER: helyzetjelentés és a továbbhaladás lehetséges irányai” című bizottsági közlemény 2010. július 12-i következtetéseiben a Tanács arra kérte az Európai Bizottságot, hogy vizsgálja meg és foglalkozzon azzal, hogy a Bizottság, a tagállamok és a Fúziósenergia-fejlesztési és ITER Európai Közös Vállalkozás („Fusion for Energy”, a továbbiakban: F4E) milyen módon hajtsák végre az ITER-rel kapcsolatos kötelezettségeiket és feladataikat. Az ITER-projekt erőteljes vezetéséről és irányításáról szóló, 2010. november 9-én közzétett bizottsági szolgálati munkadokumentum tartalmazta a fellépések részletes listáját, amelyet nemzetközi szinten főleg az ITER Szervezetét, európai szinten pedig főként az F4E-t célozta meg. Mivel 2013. július 1-jén Horvátország belépett az Európai Unióba, az F4E alapszabályát módosítani kell annak érdekében, hogy Horvátország szavazati jogot kapjon az F4E igazgatótanácsában. E módosítással kínálkozó lehetőséget megragadva, és a 2010-es bizottsági szolgálati munkadokumentummal összhangban a Bizottság az F4E vezetésének és irányításának javítása érdekében további módosítások elfogadását javasolja. E javaslatokat részletesen megvitatták az F4E igazgatótanácsának tagjaival, és az eszmecserét követően az igazgatótanács a 2013. december 9–10-i ülésén egyhangúlag elfogadta a javasolt módosításokat. Az F4E alapszabályának 21. cikkében meghatározott módosítási eljárás szerint a javasolt módosítás igazgatótanács általi jóváhagyását követően a Bizottság javaslatot tehet a Tanácsnak az alapszabály módosításának jóváhagyására. Ezért az Euratom-szerződés 50. cikkével és az F4E alapszabályának 21. cikkével összhangban a Bizottság javaslatot tesz a Tanácsnak e módosítások jóváhagyására. 2. AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI Az F4E keretein belül az igazgatótanács tagjai a legfőbb érdekelt felek. Valamennyi tagállam, Svájc és az Euratom képviseltetik magukat, és az F4E alapszabályának bármely módosításához az alapszabály 6. cikkének (4) bekezdésével összhangban szükség van a velük folytatott konzultációra és a megállapodásukra. Ezért 2013 júniusában a Bizottság az F4E alapszabályának módosításáról szóló javaslattervezetet nyújtott be az igazgatótanácshoz. Az igazgatótanács egy ad-hoc munkacsoport felállításáról határozott, amelynek elnökletét az igazgatótanács elnöke látja el, és amelynek feladata, hogy törekedjen az alapszabály módosítására irányuló javaslatok tekintetében a tagok közötti egyetértésre. Ezen ad-hoc munkacsoport első ülésére 2013. október 21-én került sor, és ezt követően 2013. december 9–10-én megszövegezték a javaslatot, majd benyújtották az igazgatótanácshoz. Ezen ülésen az igazgatótanács egyhangúlag elfogadta a javasolt módosításokat, így a Bizottság most benyújthatja e javaslatot a Tanácsnak jóváhagyásra. 3. A JAVASLAT JOGI ELEMEI 1. A végrehajtó bizottság szerepének újbóli meghatározása, a közbeszerzéssel és szerződésekkel foglalkozó bizottság és egy iroda létrehozása A végrehajtó bizottság jelenlegi feladatait két bizottság között osztanák meg: az igazgatási és irányítóbizottság, valamint a közbeszerzéssel és szerződésekkel foglalkozó bizottság között. E feladatok javasolt különválasztása lehetővé teszi, hogy e két bizottság összetételét megfelelőbben hangolják össze: az első bizottság a tagállamok képviselőiből, a másik pedig a saját minőségükben eljáró szakértőkből áll. Az igazgatási és irányítóbizottság többek között véleményeket és ajánlásokat fogalmaz meg az igazgatótanács részére a költségvetésre, a forrásigénytervre, az éves beszámolókra, a projekttervre, a munkaprogramokra stb. vonatkozóan. A közbeszerzéssel és szerződésekkel foglalkozó bizottság ajánlásokat fogalmaz meg az F4E igazgatója részére a szerződések odaítélésére vonatkozóan, emellett csupán tanácsadói szerepet tölt be, ellentétben a jelenlegi végrehajtó bizottsággal, amelynek jóváhagyó szerepe van. E módosítás teljes mértékben összhangban áll az F4E igazgatójára mint engedélyezésre jogosult tisztviselőre ruházott előjoggal. A Bizottság belső ellenőrzési szolgálata rámutatott, hogy az igazgató felel a szerződések odaítéléséért, és e felelősségét nem ruházhatja át egy bizottságra, amelynek tagjait az igazgatótanács személyesen jelöli ki. Az „irodát”, azaz az F4E-t létrehozó eredeti tanácsi határozat által még nem meghatározott bizottságot az igazgatótanács határozata hozta létre 2011-ben egy kiegészítő testületként, annak érdekében, hogy segítséget nyújtson az igazgatótanácsnak határozatai előkészítésében. A mostani javaslat arra irányul, hogy e bizottságot kifejezetten belefoglalják az F4E alapszabályába, mivel az igazgatótanács úgy véli, hogy a bizottság hasznos eszköznek bizonyult és lehetővé tette hatékonyabb működését. 2. Az Euratom jogainak megerősítése a„jogszerűséggel kapcsolatos fenntartás” tekintetében Az F4E alapszabálya 6. cikkének (6) bekezdése szerint az Euratomnak jogában áll fenntartással élni az igazgatótanács határozatával szemben, ha véleménye szerint ez a határozat ellentétes lehet a közösségi joggal. Ebben az esetben a határozatot fel kell függeszteni, és az ügyet a Bizottság elé kell utalni, hogy vizsgálja felül annak jogszerűségét. Az igazgatótanács azonban határozatot hozhat annak ellenére, hogy a Bizottság véleménye megkérdőjelezi annak jogszerűségét. A Bizottság jogainak megerősítése a„jogszerűséggel kapcsolatos fenntartásra” vonatkozó rendelkezés tekintetében biztosítaná, hogy az igazgatótanács határozatai összhangban legyenek a közösségi joggal, az Európai Unió működéséről szóló szerződés 17. cikkének megfelelően, amely kimondja, hogy a Bizottság „gondoskodik a Szerződések, valamint az intézmények által a Szerződések alapján elfogadott intézkedéseknek az alkalmazásáról”. E módosítással az igazgatótanács nem fogadhat el határozatot mindaddig, amíg a Bizottság véleménye vitatja annak jogszerűségét. 3. Kiemelt partnerség magfúzióval kapcsolatos tudományos és technológiai kutatás területén kijelölt szervezetekkel E módosítás célja egy stabil kapcsolat kialakítása az európai fúziós laboratóriumokkal (EFL). E kapcsolat fontos az európai magfúziós program hatékony és eredményes működése, az F4E feladatainak teljesítése, valamint az európai fúziós laboratóriumok kapacitásának és részvételének optimalizálása tekintetében. Az európai fúziós laboratóriumok számára létrehozná a tevékenységek többéves tervének stabil keretét, míg az F4E számára egy stabil és megbízható K+F támogatást biztosítana, amely az európai magfúziós program által az elmúlt 30 év tevékenysége során megszerzett, illetve a jövőben megszerzendő tudásra és know-how-ra alapul. Az európai magfúziós program számára az előny a források jobb felhasználásában rejlik, biztosítva többek között, hogy a szűk keresztmetszetek és a párhuzamos erőfeszítések mérséklődjenek, és a nemzeti finanszírozást optimálisan hangolják össze az F4E-n keresztül zajló közösségi finanszírozással. 4. Az új költségvetési rendeletből adódó módosítás A Bizottság nemrégiben fogadta el a 966/2012/EU, Euratom európai parlamenti és tanácsi rendelet 208. cikkében említett szervekre vonatkozó új pénzügyi keretszabályzatot. Ez az új rendelet olyan rendelkezéseket tartalmaz, amelyeket bele kell foglalni az ezen szerveket létrehozó alapító okiratba (a tanácsi határozatba) vagy az alap-jogiaktusba (az alapszabályba), amely szintén érinti az F4E-t. A módosítások pusztán technikai jellegűek és nincsenek hatással az igazgatótanács által jóváhagyott javaslat tartalmára. E tekintetben fontos megjegyezni, hogy a 208. cikk (3) bekezdése szerint a Bizottság belső ellenőre gyakorolja az F4E belső ellenőrének hatáskörét. Következésképpen el kell hagyni a tanácsi határozat 5. cikkének (2) bekezdését, amely említi, hogy a közös vállalkozásnak saját pénzügyi ellenőrzésére külön szervezeti egységet hoz létre. Ennek megfelelően az alapszabály 3. mellékletének 3. pontja módosult, hogy jelölve legyen, hogy a közös vállalkozásnak belső ellenőrzési részleget kell létrehoznia. 5. Az alapszabálynak az F4E tevékenységei finanszírozásáról szóló, a Tanács által 2013 decemberében jóváhagyott új alap-jogiaktussal való összehangolásához szükséges módosítás Az F4E tevékenységeinek a 2014–2020 közötti finanszírozásáról szóló tanácsi határozat maga után vonja az F4E alapszabály módosítását Jelenleg az F4E alapszabálya 12. cikkének a) pontja kimondja, hogy az Euratom a Szerződés 7. cikke alapján elfogadott közösségi kutatási és képzési programokon keresztül nyújtja hozzájárulását. E rendelkezést módosítani kell annak figyelembevétele érdekében, hogy az F4E 2014–2020 közötti finanszírozását nem az Euratom-keretprogram keretében teszik elérhetővé, hanem a Szerződés 47. cikkén alapuló ezen új tanácsi határozat révén. Ezenfelül a Fusion for Energy-t létrehozó tanácsi határozat kiegészül egy új 5aa. cikkel a tagok pénzügyi érdekeinek a közös vállalkozás általi védelmének megerősítése érdekében. 6. Horvátország szavazati joga A 2013. június 10–11-i ülésén az igazgatótanács úgy határozott, hogy javasolja, hogy Horvátország az igazgatótanácsban két szavazatot kapjon. 4. KÖLTSÉGVETÉSI HATÁSOK A tanácsi határozatra irányuló javaslatnak nincsenek költségvetési hatásai. Az F4E tevékenységeinek a 2014–2020 közötti időszakban történő finanszírozását a 2013. december 13-i 2013/791/Euratom tanácsi határozat határozta meg. 2014/0215 (NLE) Javaslat A TANÁCS HATÁROZATA a Fúziósenergia-fejlesztési és ITER Európai Közös Vállalkozás létrehozásáról és részére kedvezmények nyújtásáról szóló 2007/198/Euratom határozat módosításáról AZ EURÓPAI UNIÓ TANÁCSA, tekintettel az Európai Atomenergia-közösséget létrehozó szerződésre és különösen annak 47. cikke (3) és (4) bekezdésére és 48. cikkére, tekintettel az Európai Bizottság javaslatára, mivel: (1) A 2007/198/Euratom tanácsi határozat[1] azzal a céllal hozta létre a Fúziósenergia-fejlesztési és ITER Európai Közös Vállalkozást (a továbbiakban: a Közös Vállalkozás), hogy az biztosítsa az Európai Atomenergia-közösség (Euratom) hozzájárulását az ITER Nemzetközi Fúziósenergia-fejlesztési Szervezethez és a „tágabb megközelítés” keretében Japánnal közösen folytatott tevékenységekhez, valamint hogy előkészítse és koordinálja egy demonstrációs fúziós reaktor és a kapcsolódó létesítmények megépítésének előkészítésére irányuló munkát. (2) A 2007/198/Euratom határozatot a 2013/791/Euratom tanácsi határozat[2] módosította annak érdekében, hogy lehetővé tegye közös vállalkozás tevékenységeinek finanszírozását a 2014–2020 közötti időszakban. (3) Az „ITER: helyzetjelentés és a továbbhaladás lehetséges irányai” című bizottsági közlemény[3] 2010. július 12-i következtetéseiben a Tanács arra kérte a Bizottságot, hogy vizsgálja meg és foglalkozzon azzal, hogy a Bizottság, a tagállamok és a közös vállalkozás milyen módon hajtsák végre az ITER-rel kapcsolatos kötelezettségeiket és feladataikat. (4) Az ITER-projekt erőteljes vezetéséről és irányításáról szóló, 2010. november 9-én közzétett bizottsági szolgálati munkadokumentum[4] tartalmazta a fellépések részletes listáját, amelyet nemzetközi szinten főleg az ITER Szervezetének, európai szinten pedig főként közös vállalkozásnak kell végrehajtania. (5) Horvátország 2013. július 1-jei uniós csatlakozását követően szükség van a közös vállalkozás alapszabályának módosítására, hogy Horvátország a közös vállalkozás igazgatótanácsában szavazati jogot kapjon. Az alapszabály további módosítására van szükség a közös vállalkozás vezetésének és irányításának javítása érdekében. Az Európai Atomenergia-közösséget létrehozó szerződésnek a Lisszaboni Szerződés általi módosítását figyelembe véve szükséges az Európai Unió Bíróságára vonatkozó rendelkezésekre tett hivatkozások frissítése is. (6) A közös vállalkozás igazgatótanács a közös vállalkozás alapszabályával összhangban jóváhagyta a 2007/198/Euratom határozat módosítására irányuló bizottsági javaslatot. (7) Létre kell hozni egy igazgatási és irányítóbizottságot, hogy a kulcsfontosságú dokumentumok elfogadásához véleményeket és ajánlásokat fogalmazzon meg az igazgatótanács részére. Ez a bizottság konkrét adminisztratív és pénzügyi kérdésekben az igazgató vagy az igazgatótanács kérésére tanácsadást nyújt, illetve ajánlásokat fogalmaz meg. Az igazgatótanács hatáskörrel rendelkezik arra, hogy feladatokat ruházzon át e bizottságra. A közös vállalkozás bármely tagjának jogában áll képviselőt jelölni e bizottságba. (8) Létre kell hozni egy közbeszerzéssel és szerződésekkel foglalkozó bizottságot, hogy a szerződések és támogatások odaítélése, valamint a kapcsolódó kérdések tekintetében ajánlásokat fogalmazzon meg a közös vállalkozás igazgatója részére. E bizottság tagjait az igazgatótanács saját minőségükben nevezi ki. (9) Létre kell hozni egy irodát, hogy segítséget nyújtson az igazgatótanácsnak határozatai előkészítésében. Az igazgatótanács hatáskörrel rendelkezik arra, hogy feladatokat ruházzon át ezen irodára. Az iroda tagjai az igazgatótanács elnöke, az igazgatótanácsi bizottságok elnökei, az Euratom képviselője és az ITER-t befogadó állam (Franciaország) képviselője. Az igazgatótanácsnak jogában áll az iroda további személyzetét kinevezni. (10) Az Európai Unióról szóló szerződés 17. cikkének megfelelően a Bizottság a Bizottság gondoskodik a Szerződéseknek, valamint a Szerződések alapján az intézmények által elfogadott intézkedéseknek az alkalmazásáról. Ezért a Bizottság jogait meg kell erősíteni annak biztosítása érdekében, hogy az igazgatótanács határozatai összhangban legyenek az uniós joggal. (11) Kívánatos létrehozni a magfúzióval kapcsolatos tudományos és technológiai kutatás területén kijelölt szervezetek hálózatát, hogy a közös vállalkozásnak stabil és hosszú távú kutatás-fejlesztési támogatást nyújtson, amely az európai magfúziós program által már megszerzett, illetve a jövőben megszerzendő tudásra és know-how-ra alapul. (12) Szükséges figyelembe venni a 966/2012/EU, Euratom európai parlamenti és tanácsi rendelet[5] és az 1268/2012/EU felhatalmazáson alapuló bizottsági rendelet[6] vonatkozó rendelkezéseit, különös tekintettel a Bizottság belső ellenőrének a közös vállalkozás belső ellenőreként betöltött szerepére. (13) A 2013/791/Euratom határozat által módosított 2007/198/Euratom határozat biztosítja a közös vállalkozás tevékenységeinek finanszírozását a 2014–2020 közötti időszakban. A közös vállalkozás alapszabálya 12. cikkének a) pontja kimondja, hogy az Euratom a Szerződés 7. cikke alapján elfogadott közösségi kutatási és képzési programokon keresztül nyújtja hozzájárulását. E rendelkezést módosítani kell annak figyelembevétele érdekében, hogy a 2014–2020 közötti időszakra vonatkozó finanszírozását már nem az Euratom-keretprogram keretében teszik elérhetővé. (14) Mindezen felül helyénvaló a 2007/198/Euratom határozatot naprakésszé tenni a tagok pénzügyi érdekeinek védelmét szolgáló rendelkezések tekintetében. (15) A 2007/198/Euratom határozatot ezért ennek megfelelően módosítani kell, ELFOGADTA EZT A HATÁROZATOT: 1. cikk A 2007/198/Euratom határozat a következőképpen módosul: 1. A 5. cikk a következőképpen módosul: a) a (1) bekezdés a következő mondattal egészül ki: „A közös vállalkozás támogatásokat és pénzdíjakat ítélhet oda a pénzügyi szabályzata rendelkezéseinek megfelelően.” b) a (2) bekezdést el kell hagyni. 2. A szöveg a következő 5aa. cikkel egészül ki: „5aa. cikk A tagok pénzügyi érdekeinek védelme A közös vállalkozás gondoskodik arról, hogy tagjainak pénzügyi érdekei kellő védelemben részesüljenek azáltal, hogy megfelelő belső és külső ellenőrzéseket végez vagy végeztet.”; 3. A 9. cikk (3) bekezdése helyébe a következő szöveg lép: „Az Európai Unió működéséről szóló szerződés 263. és 265. cikkében előírt feltételek mellett a Bíróság rendelkezik hatáskörrel a közös vállalkozással – beleértve az igazgatótanács határozataival – szemben indított keresetek tekintetében”; 4. A melléklet e határozat mellékletével összhangban módosul. 2. cikk Alkalmazás Ez a határozat az Európai Unió Hivatalos Lapjában való kihirdetését követő huszadik napon lép hatályba. Kelt Brüsszelben, -án/-én. a Tanács részéről az elnök [1] A Tanács 2007/198/Euratom határozata (2007. március 27.) a Fúziósenergia-fejlesztési és ITER Európai Közös Vállalkozás létrehozásáról és részére kedvezmények nyújtásáról (HL L 90., 2007.3.30., 58. o.). [2] A Tanács 2013. december 13-i 2013/791/Euratom határozata a Fúziósenergia-fejlesztési és ITER Európai Közös Vállalkozás létrehozásáról és részére kedvezmények nyújtásáról (HL L 349., 2013.12.21., 100. o.). [3] COM(2010) 226, végleges, 2010. május 4. [4] SEC (2010) 1386, végleges, 2010. november 9. [5] Az Európai Parlament és a Tanács 2012. október 25-i 966/2012/EU, Euratom rendelete az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről (HL L 298., 2012.10.26., 1. o.). [6] A Bizottság 2012. október 29-i 1268/2012/EU felhatalmazáson alapuló rendelete az Unió általános költségvetésére alkalmazandó pénzügyi szabályokról szóló 966/2012/EU, Euratom európai parlamenti és tanácsi rendelet alkalmazási szabályairól (HL L 362., 2012.12.31., 1. o.) MELLÉKLET a következőhöz: Javaslat: a Tanács határozata a Fúziósenergia-fejlesztési és ITER Európai Közös Vállalkozás létrehozásáról és részére kedvezmények nyújtásáról szóló 2007/198/Euratom határozat módosításáról MELLÉKLET A melléklet a következőképpen módosul: 1. A 5. cikk a következőképpen módosul: a) a cím helyébe az alábbi szöveg lép: „Szervek és bizottságok”; b) A (2) bekezdés helyébe a következő szöveg lép: „2. Az igazgatótanácsnak a 8a. és a 9a. cikkel összhangban az igazgatási és irányítóbizottság és az iroda nyújt támogatást.”; c) a cikk a következő (2a) bekezdéssel egészül ki: „2a. A közös vállalkozás bizottságai az igazgatási és irányítóbizottság, az iroda és a közbeszerzéssel és szerződésekkel foglalkozó bizottság (a továbbiakban: a bizottságok)”; d) A (3) bekezdés helyébe a következő szöveg lép: „3. Az igazgató a 8b. cikkel összhangban kikéri a közbeszerzéssel és szerződésekkel foglalkozó bizottság tanácsát.”; e) a cikk a következő (4) bekezdéssel egészül ki: „4. Az igazgatótanács és az igazgató a 9. cikkel összhangban kikéri a Műszaki Tanácsadó Csoport tanácsát.”; 2. A 6. cikk a következőképpen módosul: a) a (3) bekezdés a következőképpen módosul: i. a b) és c) pont helyébe a következő szöveg lép: „ b) létrehozza az alárendelt szerveket; c) kinevezi a bizottságok és a b) pont szerint létrehozott alárendelt szervek elnökeit és tagjait;” ii. a d) pontban a „munkaprogramok” szó helyére a „munkaprogram” szó lép; iii. az e) pont helyébe a következő szöveg lép: „e) elfogadja az éves költségvetést (beleértve az adminisztratív és személyzeti költségekkel kapcsolatos külön részeket) és véleményezi az éves beszámolót;”; iv. az n) pont helyébe a következő szöveg lép: „n) jóváhagyja a harmadik országokkal, a harmadik országok intézményeivel vagy vállalkozásaival, a harmadik országbeli magánszemélyekkel, valamint a nemzetközi szervezetekkel megkötött együttműködési megállapodásokat és egyéb egyezségeket, kivéve a 3. cikk (1) bekezdésének b)–c) pontjában és a 3. cikk (2) bekezdésének a) pontjában meghatározott tevékenységekre vonatkozó közbeszerzéseket;”; v. az o) pont helyébe a következő szöveg lép: „o) a munkaprogram és a források tekintetében elemzi a közös vállalkozás tevékenységének előrehaladásáról szóló éves jelentést;”; vi. a q) pontot el kell hagyni; b) A (6) bekezdés harmadik és negyedik albekezdésének helyébe a következő szöveg lép: „A Bizottság az ügy hozzá kerülését követő egy hónapon belül nyilváníthat véleményt az igazgatótanács határozatának jogszerűségéről, ennek hiányában az igazgatótanács határozatát jóváhagyottnak kell tekinteni. Az igazgatótanács a Bizottság álláspontjára figyelemmel felülvizsgálja határozatát, hogy – szükség szerint – biztosítsa, hogy az összhangban álljon a közösségi joggal.”; c) A (9) és (10) bekezdés helyébe a következő szöveg lép: „9. Eseti alapon hozott ellentétes értelmű döntés hiányában az igazgatótanács ülésein részt vesz a közös vállalkozás igazgatója és a bizottságok elnökei. 10. Az igazgatótanács az összes szavazat kétharmadának megfelelő többséggel elfogadja saját eljárási szabályzatát. Az igazgatótanács az összes szavazat kétharmadának megfelelő többséggel jóváhagyja a bizottság eljárási szabályzatát.”; 3. a 7. cikket el kell hagyni. 4. a 8. cikk (4) bekezdése a következőképpen módosul: a) Az első albekezdés helyébe a következő szöveg lép: „Az igazgató végrehajtja a munkaprogramokat, és irányítja a 3. cikkben előírt tevékenységek végzését. Az igazgató ellátja a bizottságokat és az alárendelt szerveket minden olyan információval, amelyre ezeknek feladataik teljesítéséhez szükségük van.”; b) a c) és i) pontban a „munkaprogramok” szó helyére a „munkaprogram” szó lép; c) a j) és k) pont helyébe a következő pontok lépnek: „j) elkészíti az igazgatótanács vagy a bizottságok által kért egyéb jelentéseket; k) titkársági szolgáltatásokat biztosít az igazgatótanácsnak és a bizottságoknak;”; 5. A szöveg a következő 8a. és 8b. cikkel egészül ki: „8 a. cikk Igazgatási és irányítóbizottság (1) Az igazgatási és irányítóbizottság a közös vállalkozás adminisztratív és pénzügyi tervezésével kapcsolatos konkrét kérdésekben az igazgató vagy az igazgatótanács kérésére tanácsadást nyújt, illetve ajánlásokat fogalmaz meg, és ellátja az igazgatótanács által ráruházott bármely más feladatot. (2) Az igazgatási és irányítóbizottság különösen véleményeket és ajánlásokat fogalmaz meg az igazgatótanács részére a költségvetésre, az éves beszámolókra, a munkaprogramra, a forrásigénytervre, a létszámtervre, a személyzetpolitikai tervre és egyéb kapcsolódó kérdésekre vonatkozóan. (3) Az igazgatási és irányítóbizottság tagjait az igazgatótanács nevezi ki a tagok által jelölt képviselők közül. A bizottság egyik tagja az Euratomot képviseli. (4) Az igazgatási és irányítóbizottság tagjai tevékenységüket a közös vállalkozás általános érdekeit szem előtt tartva gyakorolják. (5) Az igazgatótanács előzetes jóváhagyásával az igazgatási és irányítóbizottság elfogadja eljárási szabályzatát. 8b. cikk A közbeszerzéssel és szerződésekkel foglalkozó bizottság (1) A közbeszerzéssel és szerződésekkel foglalkozó bizottság az igazgató számára ajánlásokat fogalmaz meg a közbeszerzéssel és támogatási tevékenységekkel kapcsolatos stratégiákra, a szerződések odaítélésére és nyomon követésére, valamint más kapcsolódó kérdésekre vonatkozóan. (2) A közbeszerzéssel és szerződésekkel foglalkozó bizottság tagjait a szerződéses és közbeszerzési kérdésekben elismert szakmai tekintéllyel és szakmai tapasztalattal rendelkező személyek köréből az igazgatótanács nevezi ki. Az igazgatótanács tagjai nem lehetnek a közbeszerzéssel és szerződésekkel foglalkozó bizottság tagjai. (3) A közbeszerzéssel és szerződésekkel foglalkozó bizottság tagjait semmilyen utasítás nem kötheti. Tevékenységüket függetlenül gyakorolják. (4) Az igazgatótanács előzetes jóváhagyásával a közbeszerzéssel és szerződésekkel foglalkozó bizottság elfogadja eljárási szabályzatát.”; 6. A 9. cikk helyébe a következő szöveg lép: „9. cikk Műszaki Tanácsadó Csoport (1) A Műszaki Tanácsadó Csoport szükség szerint tanácsokat ad az igazgatótanácsnak és az igazgatónak a projektterv, valamint a munkaprogram elfogadásához és végrehajtásához. (2) A Műszaki Tanácsadó Csoport tagjait a magfúzióval és a kapcsolódó tevékenységekkel kapcsolatos tudományos és műszaki kérdésekben elismert szakmai tekintéllyel és szakmai tapasztalattal rendelkező személyek köréből az igazgatótanács nevezi ki. (3) A Műszaki Tanácsadó Csoport tagjait semmilyen utasítás nem kötheti. Tevékenységüket függetlenül, a közös vállalkozás általános érdekeit szem előtt tartva gyakorolják. (4) Az igazgatótanács előzetes jóváhagyásával a Műszaki Tanácsadó Csoport elfogadja eljárási szabályzatát.”; 7. A szöveg a következő 9 a. cikkel egészül ki: „9 a. cikk Iroda (1) Az iroda segíti az igazgatótanácsot döntései előkészítésében, és ellátja az igazgatótanács által ráruházott bármely más feladatot. (2) Az iroda tagjai az igazgatótanács elnöke, a bizottságok elnökei, az Euratom képviselője és az ITER-t befogadó állam képviselője. Az igazgatótanács kinevezheti az iroda további személyzetét. (3) Az iroda elnöke az igazgatótanács elnöke. (4) Az iroda tagjai tevékenységüket a közös vállalkozás általános érdekeit szem előtt tartva gyakorolják. (5) Az igazgatótanács előzetes jóváhagyásával az iroda elfogadja eljárási szabályzatát.”; 8. A 11. cikk helyébe a következő szöveg lép: „11. cikk Munkaprogram és a forrásigény terve Az igazgató évente elkészíti és az igazgatótanácsnak benyújtja a projekttervet, a forrásigény tervét, valamint a részletes éves munkaprogramot és a költségvetést.”; 9. Az 12. cikk (1) bekezdésének a) pontja helyébe a következő szöveg lép: „a) az Euratom a Szerződés 7. cikke alapján vagy a Tanács által elfogadott bármely más határozat révén elfogadott közösségi kutatási és képzési programokon keresztül nyújtja hozzájárulását.”; 10. A 14. cikk helyébe a következő szöveg lép: „14. cikk Éves jelentés A közös vállalkozás tevékenységéről szóló éves jelentés a közös vállalkozás munkaprogramja végrehajtásának dokumentálására szolgál. Ismerteti különösen a közös vállalkozás által elvégzett tevékenységeket, értékeli az eredményeket a célkitűzések és az időütemezés szempontjából, az elvégzett tevékenységekkel összefüggő kockázatokat, a források felhasználását és a közös vállalkozás általános működését. Az éves jelentést az igazgató készíti el, amelyet az igazgatótanács értékel és megküld a közös vállalkozás tagjainak, a Bizottságnak, az Európai Parlamentnek és az Európai Unió Tanácsának.”; 11. A 15. cikk (1) bekezdésének második albekezdésében a „június 15-ig” szöveg helyébe a „június 1-jéig” szöveg lép. 12. A szöveg a következő 15 a. cikkel egészül ki: „15 a. cikk Hálózatépítés a magfúzióval kapcsolatos tudományos és technológiai kutatás területén kijelölt szervezetekkel (1) Tevékenységei előmozdítása érdekében a közös vállalkozásnak a magfúziós kutatás és fejlesztés terén működő illetékes állami kutatóhelyek által kifejlesztett tudásra és létesítményekre kell támaszkodnia. (2) Az igazgató javaslata alapján az igazgatótanács elkészít egy nyilvánosságra hozandó jegyzéket a tagok által kijelölt illetékes szervezetekről, amelyek külön-külön vagy hálózatok keretében a közös vállalkozás tevékenységeinek előmozdítása érdekében kutatási és fejlesztési tevékenységeket folytathatnak. E tevékenységek jogosultak lehetnek a közös vállalkozás által nyújtott pénzügyi támogatásra. (3) Az (1) és (2) bekezdés alkalmazásának végrehajtására vonatkozó szabályok biztosítják az átláthatóságot és az állami kutatóhelyek közötti versenyt, és e szabályokat a 13. cikkben és a III. mellékletben említett pénzügyi szabályzat és annak végrehajtási szabályai határozzák meg.”; 13. Az I. melléklet a következőkkel egészül ki a Bulgáriára vonatkozó szövegrészt követően: „ Horvátország || 2 ”; 14. A II. melléklet a következőképpen módosul: a) a 2. pont helyébe a következő szöveg lép: „2. A tagok n. évben fizetendő éves hozzájárulásának teljes összegét a közös vállalkozásnak az igazgatótanács által a forrásigénytervvel elfogadott, az adott évben az igazgatáshoz szükséges forrásai alapján kell meghatározni.”; b) A 4. pont a következő c) alponttal egészül ki: „c) Az igazgatótanács pótlólagos fizetési kötelezettséget írhat elő egy taggal szemben, amennyiben ez a tag az esedékesség napjáig nem fizeti ki hozzájárulását.”; 15. A III. melléklet a következőképpen módosul: a) A 3. pont helyébe a következő szöveg lép: „3. A közös vállalkozásnak belső ellenőrzési részleget kell létrehoznia.”; b) a c) pontban a „munkaprogramok” szó helyére a „munkaprogram” szó lép; c) az 5. pont f) alpontjának helyébe a következő szöveg lép: „f) a belső pénzügyi ellenőrzés szabályairól és eljárásairól, ennek keretében a hatáskörök átruházásáról;”; d) az 5. pont a következő k) alponttal egészül ki: „k) a támogatások kezelésére vonatkozó szabályokról.”; e) a 5. pont a következő bekezdéssel egészül ki: „A d) pont alkalmazásában az egy pénzügyi évnél hosszabb időn átívelő intézkedések költségvetési kötelezettségvállalásai azonban felbonthatók több évre esedékes éves részletekre.”; f) a cikk a következő (10) bekezdéssel egészül ki: „10. A közös vállalkozás rendelkezéseket és szabályokat fogad el az alapszabály 15a. cikkében említett kijelölt szervezetek hálózatának kiépítésére vonatkozóan. E szabályok biztosítják az átláthatóságot és az európai állami kutatóhelyek közötti versenyt, és különösképpen meghatározzák azokat a kritériumokat, amelyek alapján egy szervezet bekerülhet a tagok által kijelölt illetékes szervezetek jegyzékébe.”.